CELEX: 32019D1904
Language: lv
Date: 2019-11-08 00:00:00
Title: Padomes Lēmums (ES) 2019/1904 (2019. gada 8. novembris), ar ko Komisiju lūdz iesniegt pētījumu saistībā ar Tiesas spriedumu lietā C-528/16 par jauno genomikas paņēmienu statusu Savienības tiesībās un priekšlikumu, ja saskaņā ar pētījuma rezultātiem tas ir atbilstoši

14.11.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 293/103
               
            
         PADOMES LĒMUMS (ES) 2019/1904
         (2019. gada 8. novembris),
         ar ko Komisiju lūdz iesniegt pētījumu saistībā ar Tiesas spriedumu lietā C-528/16 par jauno genomikas paņēmienu statusu Savienības tiesībās un priekšlikumu, ja saskaņā ar pētījuma rezultātiem tas ir atbilstoši
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 241. pantu,
         tā kā:
         
                     (1)
                  
                  
                     Saskaņā ar Eiropas Parlamenta un Padomes Direktīvā 2001/18/EK (1) noteikto definīciju “ģenētiski modificēts organisms (ĢMO)” ir organisms, izņemot cilvēku, kurā ģenētiskais materiāls ir pārveidots citādi nekā dabiskā krustošanā un/vai dabiskā rekombinācijā. Šo definīciju papildina paņēmienu saraksti, kas precizē minētās direktīvas piemērošanas jomu. Definīcija un paņēmienu saraksti ir izstrādāti, pamatojoties uz tādiem selekcijas paņēmieniem, kas bija pieejami un ko izmantoja laikā, kad tika pieņemta Direktīva 2001/18/EK.
                  
               
                     (2)
                  
                  
                     Kopš tā laika jaunu selekcijas paņēmienu izstrādē ir panākts būtisks progress, radot neskaidrību par to, vai šos jaunos selekcijas paņēmienus aptver ĢMO definīcija un Direktīvas 2001/18/EK piemērošanas joma un, līdz ar to, vai produktiem, kuri iegūti, izmantojot šos paņēmienus, būtu jāpiemēro minētajā direktīvā noteiktie pienākumi.
                  
               
                     (3)
                  
                  
                     Tiesa, apsvērusi Direktīvas 2001/18/EK vispārējos mērķus, spriedumā lietā C-528/16 (2) nosprieda, ka jauni mutaģenēzes paņēmieni ir minētās direktīvas piemērošanas jomā un ka tiem ir piemērojami tajā noteiktie pienākumi.
                  
               
                     (4)
                  
                  
                     Minētais nolēmums ieviesa juridisko skaidrību attiecībā uz jauno mutaģenēzes paņēmienu statusu, taču raisīja arī praktiskus jautājumus, kas rada sekas valstu kompetentajām iestādēm, Savienības ražošanas nozarei, jo īpaši augu selekcijas nozarei, pētniecībai un citām jomām. Šie jautājumi cita starpā attiecas uz to, kā nodrošināt atbilstību Direktīvai 2001/18/EK gadījumos, kad produktus, kas iegūti, izmantojot jaunos mutaģenēzes paņēmienus, ar pašreizējām metodēm nevar atšķirt no produktiem, kas radušies dabisku mutāciju rezultātā, un kā šādā situācijā nodrošināt vienlīdzīgu attieksmi pret importētiem produktiem un Savienībā ražotiem produktiem.
                  
               
                     (5)
                  
                  
                     Padome uzskata, ka saskaņā ar 2016. gada 13. aprīļa Iestāžu nolīgumu par labāku likumdošanas procesu (3) un jo īpaši tā 10. punktu par Līguma par Eiropas Savienības darbību 225. un 241. panta piemērošanu situācijas noskaidrošanai ir nepieciešams pētījums,
                  
               IR PIEŅĒMUSI ŠO LĒMUMU.
         
            1. pants
            Padome lūdz Komisiju līdz 2021. gada 30. aprīlim iesniegt pētījumu saistībā ar Tiesas spriedumu lietā C-528/16 par jauno genomikas paņēmienu statusu Savienības tiesībās.
         
         
            2. pants
            
               1.   Padome lūdz Komisiju iesniegt priekšlikumu, ja saskaņā ar pētījuma rezultātiem tas ir atbilstoši, vai pretējā gadījumā – informēt Padomi par citiem pasākumiem, kas jāveic saistībā ar pētījumu.
            
            
               2.   Saskaņā ar ierasto praksi Padome lūdz Komisiju nodrošināt, ka priekšlikumam tiek pievienots ietekmes novērtējums.
            
         
         
            3. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
         
         
            Briselē, 2019. gada 8. novembrī
            
               
                  Padomes vārdā –
               
               
                  priekšsēdētāja
               
               L. ANDERSSON
            
         
         
            (1)  Eiropas Parlamenta un Padomes Direktīva 2001/18/EK (2001. gada 12. marts) par ģenētiski modificētu organismu apzinātu izplatīšanu vidē un Padomes Direktīvas 90/220/EEK atcelšanu (OV L 106, 17.4.2001., 1. lpp.).
         
            (2)  Tiesas 2018. gada 25. jūlija spriedums lietā C-528/16 Confédération paysanne un citi/Premier ministre un Ministre de l’agriculture, de l’agroalimentaire et de la forêt, ECLI:EU:C:2018:583.
         
            (3)  OV L 123, 12.5.2016., 1. lpp.